Jäsenvaltioiden hallitusten edustajien yhteisellä sopimuksella tehty päätös Euroopan yhteisöjen toimielinten sekä tiettyjen elinten ja yksikköjen kotipaikan vahvistamisesta



Virallinen lehti nro C 341 , 23/12/1992 s. 0001 - 0004



Jäsenvaltioiden hallitusten edustajien yhteisellä sopimuksella tehty päätös Euroopan yhteisöjen toimielinten sekä tiettyjen elinten ja yksikköjen kotipaikan vahvistamisesta JÄSENVALTIOIDEN HALLITUSTEN EDUSTAJAT, jotka ottavat huomioon Euroopan talousyhteisön perustamissopimuksen 216 artiklan, Euroopan hiili- ja teräsyhteisön perustamissopimuksen 77 artiklan ja Euroopan atomienergiayhteisön perustamissopimuksen 189 artiklan, ja palauttavat mieliin 8 päivänä huhtikuuta 1965 tehdyn päätöksen sekä rajoittamatta siihen sisältyviä, tulevien toimielinten, laitosten ja yksikköjen kotipaikkaa koskevia määräyksiä, OVAT PÄÄTTÄNEET SEURAAVAA: 1 artikla a) Euroopan parlamentin kotipaikka on Strasbourg, jossa pidetään kuukausittain pidettävät kaksitoista täysistuntoa, budjetti-istunto mukaan lukien. Ylimääräiset täysistunnot pidetään Brysselissä. Euroopan parlamentin valiokunnat kokoontuvat Brysselissä. Euroopan parlamentin pääsihteeristö ja sen osastot sijaitsevat edelleen Luxemburgissa. b) Neuvoston kotipaikka on Bryssel. Huhti-, kesä- ja lokakuussa neuvosto pitää istuntonsa Luxemburgissa. c) Komission kotipaikka on Bryssel. Huhtikuun 8 päivänä 1965 tehdyn päätöksen 7, 8 ja 9 artiklassa luetellut yksiköt sijoitetaan Luxemburgiin. d) Euroopan yhteisöjen tuomioistuimen ja ensimmäisen oikeusasteen tuomioistuimen kotipaikka on Luxemburg. e) Talous- ja sosiaalikomitean kotipaikka on Bryssel. f) Tilintarkastustuomioistuimen kotipaikka on Luxemburg. g) Euroopan investointipankin kotipaikka on Luxemburg. 2 artikla Jäsenvaltioiden hallitusten edustajat päättävät yhteisellä sopimuksella muiden perustettujen tai perustettavien laitosten tai yksikköjen kotipaikasta jossakin tulevassa Eurooppa-neuvoston kokouksessa ottaen huomioon edellä olevista määräyksistä kyseisille jäsenvaltioille koituvat edut ja asettaen etusijalle ne jäsenvaltiot, joissa ei tällä hetkellä ole yhteisöjen toimielinten kotipaikkoja. 3 artikla Tämä päätös tulee voimaan tänä päivänä. Tehty Edinburghissa kahdentenatoista päivänä joulukuuta vuonna tuhatyhdeksänsataayhdeksänkymmentäkaksi. Willy CLAES Klaus KINKEL Javier SOLANA David ANDREWS Jacques POOS João de DEUS PINHEIRO Uffe ELLEMANN-JENSEN Michel PAPAKONSTANTINOU Roland DUMAS Emilio COLOMBO Hans VAN DEN BROEK Douglas HURD JULISTUS Jäsenvaltioiden hallitusten edustajat julistavat, että Euroopan yhteisön perustamissopimukseen liitetty talous- ja sosiaalikomiteaa sekä alueiden komiteaa koskeva pöytäkirja huomioon ottaen myös alueiden komitean, jolla on talous- ja sosiaalikomitean kanssa yhteinen organisaatiorakenne, kotipaikka on Bryssel. LUXEMBURGIN YKSIPUOLINEN JULISTUS Luxemburg hyväksyy tämän sanamuodon sovitteluratkaisuna. Tätä hyväksyntää ei kuitenkaan pidä tulkita luopumisena 8 päivänä huhtikuuta 1965 tehdyn päätöksen määräysten ja mahdollisuuksien käyttämisestä. ALANKOMAIDEN YKSIPUOLINEN JULISTUS Alankomaiden hallitus pitää selvänä, että ottaen huomioon yhteisön laajentuminen ja sen jälkeen tapahtunut yhteisön toimielinten ja laitosten määrän kasvu, vuoden 1965 päätös ei voi ainaisesti olla esteenä kyseisten toimielinten ja laitosten kotipaikkojen tasapuoliselle ja oikeudenmukaiselle jakautumiselle jäsenvaltioiden kesken.